Szidalmazza, fenyegeti és leköpi tanárát, társai pedig arra biztatják a diákot, hogy üsse is meg – ez látszik azon a felvételen, amit egy tanuló készített az egyik nagykátai szakiskolában. A pedagógus higgadtan próbálta kezelni a helyzetet.

A felvételt pénteken készítették, az RTL Klub információi szerint a Nagykátai Ipari Szakgimnázium és Szakközépiskolában. Az ügyben nyomozás indult közfeladatot ellátó személy elleni erőszak miatt.

A Pedagógusok Demokratikus Szakszervezetének elnöke, Szűcs Tamás szerint egyre gyakrabban történik ehhez hasonló eset. "Sokkal több, mint amennyi felkerült a hálóra" – mondta. Az érdekképviseleti szervezet szerint az agresszió kezelésére iskolai programokat kellene indítani, bevonva a diákok mellett a szülőket és a tanárokat is.

A mostani esetnél a diákok ellen fegyelmi eljárás indult.